Kohalike vähemuskeelte õpetamise osas teevad Prantsusmaa piirkonnad omavahel koostööd. 1997. aastast töötab Béziers' linnas Lõuna-Prantsusmaal Prantsuse Vabariigi Keelte Kõrgem Instituut, mis valmistab ette õpetajaid baski-, bretooni-, elsassi-, katalaani- ja oksitaanikeelsete assotsiatiivsete koolide jaoks. Septembris 2000 õppis selle võrgu koolides kokku 7149 õpilast. Seda on muidugi ääretult vähe, kui pidada meeles, et Prantsusmaal on kooliealisi lapsi kokku üle 12 miljoni. Kuna  eraalgatuse survel õpetatakse kohalikke keeli ka riigikoolides, on mõju siiski palju suurem. Näiteks oksitaani keelt õppis septembris 2000 keelekümblusel põhinevates calandreta-koolides vaid 1851 õpilast, kokku aga 71 912 õpilast.